דג

1. פנים. סלון – יום.

אור (16) לבוש בחולצת פסים, מכנסי טרנינג ונעלי 'קיפי' גדולות יושב על הכיסא שבראש השולחן בפינת האוכל, מרפקיו מונחים וראשו נשען. בקצהו השני של השולחן ניצב אקווריום עגול וגדול, בו שוחה במרץ דג זהב קטן. אור מרותק אליו, עיניו עוקבות אחריו בריכוז מוחלט, פיו פעור מעט בחצי חיוך.

מיה (12) לבושה בחולצת בית ספר, טייץ ונעלי ספורט, על גבה תיק בית ספר ורוד, נכנסת הביתה, דורכת אגב כך על כמה מצעצועיו של אור שמפוזרים על השטיח. היא נכנסת למטבח, מוזגת לעצמה כוס מיץ ועוקפת את השולחן בדרכה לחדרה, כל זאת תוך התעלמות מוחלטת מאור.

2. פנים. החדר של מיה - יום

מיה מנסה ללמוד את התנועות לאתגר טיק טוק מול הפלאפון שהשעינה על שולחן קטן שמולה. היא מעבירה את הסרטון שוב ושוב אל ההתחלה, מחקה את התנועות בריכוז. נראה שהיא מתחילה לקלוט את העניין.

לפתע נשמעת צעקה עמומה מחוץ לחדר. מיה מתעלמת אך ריכוזה נפגע ומהבהלה היא מועדת. היא ממשיכה לנסות ללמוד את התנועות אך הצעקות שמתחזקות יותר ויותר מתחילות להפריע לה. היא עדיין מתעלמת, כבר מנסה להקליט את עצמה, אך כשרוצה לראות איך יצא שומעת שהצעקות נכנסו לסרטון.

בעצבים, היא יוצאת לבסוף מן החדר.

3. פנים. סלון – יום.

מיה נכנסת בצעדים נמרצים אל תוך הסלון, נדמה שהיא מתכוונת לצעוק אך כשרואה את אור משתתקת. פרצופו דבוק לאקווריום, ידיו אוחזות בו בחוזקה והוא צווח אל תוך הזכוכית בחוסר אונים. פיו הפעור מבכי מרייר על דופן האקווריום, שבתחתיתו מונח דג הזהב ללא תנועה.

מיה נראית קצת חסרת אונים בעצמה. היא ניגשת לטלפון נייח שעומד באמצע הסלון על שולחן קטן. ליד הפלאפון אנו רואים שיש פתק מוצמד לשולחן עם "טלפונים חשובים". המספר של אמא מופיע שם, ועוד כמה. היא מחייגת לאימה, שלא עונה. הצפצוף הרציף נעשה מהיר יותר עד שמתנתק לגמרי.

מיה מסתכלת סביבה. היא מתיישבת על השטיח על ברכיה, מחפשת בצעצועים. מוצאת צעצוע רך של דג. היא מנסה למשוך את תשומת ליבו של אור עם הצעצוע, שמרעיש כשלוחצים עליו. אור מרים את מבטו לרגע, אך כשהוא מגלה מה מקור הרעש זה רק מעציב אותו יותר, והוא חוזר לאקווריום שלו.

מיה מנסה למצוא צעצוע אחר, אבל שום דבר לא נראה לה מתאים.

היא מתקרבת אל אור, מנסה לכסות בידיה את האקווריום, להסתיר מפניו את הדג המת. אור לא קונה את התחבולה, מנסה לפתוח את אצבעותיה.

בניסיון נואש אחרון מיה משחררת את האקווריום מאחיזתו. חלק מהמים נשפכים עליה מכוח ההתנגדות של אור. היא מוציאה את הדג בידה, סוגרת עליו את ידה השנייה וממהרת אל המסדרון.

4. פנים. שירותים – יום.

מיה מניחה בזהירות את הדג המת בתוך מי האסלה. היא מתבוננת בו כמה שניות, בחשש מסוים ואולי בתקווה שיחזור פתאום לחיים. בכיו של אחיה נבלע ברעש הניאגרה כשהיא מורידה את המים מבלי להסתכל.

5. פנים. סלון – יום.

מיה יוצאת מחדר האמבטיה, מוצאת את אור שכוב בחצי גופו על השולחן בפינת האוכל. היא מתקרבת אליו באיטיות. אור לא מתייחס אליה. מיה עוברת אל צידו הנגדי של השולחן.

היא נעמדת מאחורי האקווריום, מסתכלת עליו בעצב. פניה מתעוותים בהשתקפות העגולה. היא מיואשת, משעינה את ראשה על ידיה. נדמה שדמעות נקוות גם בעיניה שלה, היא מושכת באפה.

פתאום מרים אור את מבטו, פניו נפוחות. למראה בבואתה המגוחכת של מיה הוא משתנק, בכיו שכבר נרגע מעט גווע לגמרי והופך לצחוק. מיה מרימה את מבטה ועיניה נפערות בפליאה. היא נראית ממש כמו דג מבעד לאקווריום העגול. צחוקו של אור מתגבר.